สคบ.ยันใช้สัญญาเช่าซื้อฉบับใหม่1ม.ค.นี้
สคบ.เมินสมาคมเช่าซื้อ ยืนยันตามเดิมบังคับใช้สัญญาเช่าซื้อรถยนต์ใหม่ 1 ม.ค.นี้
21 ธ.ค. 2555

สคบ.เมินสมาคมเช่าซื้อ ยืนยันตามเดิมบังคับใช้สัญญาเช่าซื้อรถยนต์ใหม่ 1 ม.ค.นี้ 
นายไพโรจน์ คนึงทรัพย์ ผู้อำนวยการคุ้มครองผู้บริโภคด้านสัญญา สำนักงานคณะกรรมการคุ้มครองผู้บริโภค (สคบ.) กล่าวว่า ในการประชุมคณะกรรมการว่าด้วยสัญญา สคบ.เมื่อวันที่ 20 ธ.ค.ที่ผ่านมา ที่ประชุมมีมติไม่เลื่อนการบังคับใช้ โดยกำหนดให้มีผลบังคับใช้ในวันที่ 1 ม.ค. 2556 ทั้งนี้หากผู้ประกอบการเช่าซื้อไม่ปฏิบัติมีโทษปรับ 1 แสนบาท และจำคุกไม่เกิน 1 ปี หรือทั้งจับและปรับ 
ทั้งนี้ สมาคมธุรกิจเช่าซื้อไทยได้ยื่นเรื่องของให้คณะกรรมการว่าด้วยสัญญาเลื่อนระยะเวลาการปรับใช้สัญญาฉบับใหม่ออกไปอีก 180 วัน โดยให้เหตุผลนโยบายรถคันแรกของรัฐบาลทำให้มีลูกค้าซื้อรถใหม่ป้ายแดงเยอะจำนวนล้านคัน ทำให้จัดทำสัญญาใหม่ไม่ทัน 
นายไพโรจน์ กล่าวว่า คณะกรรมการฯ มีความเห็นว่าเพื่อประโยชน์และเป็นธรรมกับผู้บริโภค และการปรับปรุงสัญญาได้มีการหารือมานานแล้ว สามารถที่จะพนักงานพิมพ์สัญญาเช่าซื้อใหม่ตามร่างที่ สคบ.กำหนด เพียงวันเดียวก็สามารถดำเนินการได้แล้ว ดังนั้นข้ออ้างว่านโยบายรถคันแรกของรัฐบาลซึ่งมียอดซื้อรถใหม่กว่า 1 ล้านคัน จะทำสัญญาใหม่ไม่ทันนั้น ไม่น่าเกี่ยวข้องกัน และการทำสัญญาเช่าซื้อฉบับใหม่ไม่จำเป็นต้องให้ สคบ.ตรวจสอบ หรือรับรอง เพียงแต่ทำให้สัญญาให้ถูกต้องตามประกาศของคณะกรรมการว่าด้วยสัญญา ซึ่งมีรายละเอียดชัดเจนและมีต้นร่างอยู่แล้ว และมีข้อกำหนด ข้อห้ามไม่ให้เอาเปรียบผู้บริโภคก็ไม่ต้องเขียนไม่ต้องทำเท่านั้นเอง 
นายชลิต ศิลป์ศรีกุล รองประธานสมาคมธุรกิจเช่าซื้อไทย กล่าวว่า ทางสมาคมพร้อมทำตามกฎหมาย แต่ต้องอธิบายให้ลูกค้าเข้าใจว่า ต้องมีการเซ็นสัญญาใหม่อีกครั้ง โดยเฉพาะลูกค้าที่จองซื้อรถคันแรกและได้เซ็นสัญญาไปก่อนหน้านี้ แต่กำหนดส่งมอบรถในปีหน้า